De 11 ani, educatoarea Elena Ocroteală, de la grădinița „Nicolae Romanescu” din Craiova, primește la începerea școlii brațe întregi de flori. Se străduiește să le găsească un loc în vaze în sala de clasă, apoi să le transporte și să le ducă în clasă. Pe drum multe se ofilesc. Pe cele care rezistă, le scoate din ambalaje și le aranjează în combinații noi care rezistă câteva zile. Apoi mor și ele.

„Anul acesta, m-am gândit să tranform florile, care îmi plac atât de mult, în vieți salvate”, spune Elena Ocroteală. Așa că le-a transmis părinților ca în cazul în care vor să aducă flori la școală, să cumpere acțiuni la Bursa de fericire și să doneze astfel bani pentru primul spital de oncologie și radioterapie pediatrică din România, construit de asociația „Dăruieşte viaţă".

Părinții au donat câte 70 de lei, în schimbul cărora copiii lor au primit câte un tricou, dar și acțiuni onorifice la Bursa de fericire.

„Eu însămi am făcut o donație pentru Spitalul de Oncologie Pediatrică și donez lunar prin SMS atât pentru Dăruiește Viață, cât și pentru Magic Home, refugiul părinților care au copii bolnavi de cancer. Părinții au fost încântați. Eu nu am făcut asta pentru că așteptam flori, dar am văzut că în fiecare an părinții aduceau flori. Anul acesta am primit mult mai mult și, deși sunt cumpărate de curând, acțiunile noastre au dobândă. Salvează deja vieți”, spune aceasta.

Asociația Dăruiește Viață construiește, cu ajutorul donațiilor românilor, primul spital de oncologie și radioterapie pediatrică din România.